‘คิวเฮ้าส์’หุ้นเจ๋งกำไรพรวด70% รีบคืนหนี้เบาตัว
QH ตอกย้ำเป็นหุ้นปันผลสูง โตก้าวกระโดดชัดเจน ลั่นปีนี้กำไรพุ่งกระฉูด 70% โกย 800 ล้านบาทจากกองทุนอสังหาฯ ปีหน้าหยุดตั้งกองใหม่
28 มิ.ย. 2555

QH ตอกย้ำเป็นหุ้นปันผลสูง โตก้าวกระโดดชัดเจน ลั่นปีนี้กำไรพุ่งกระฉูด 70% โกย 800 ล้านบาทจากกองทุนอสังหาฯ ปีหน้าหยุดตั้งกองใหม่
นางสุวรรณา พุทธประสาท กรรมการและรองกรรมการผู้จัดการ บริษัท ควอลิตี้เฮ้าส์ (QH) เปิดเผยว่า ปีนี้คาดว่ากำไรสุทธิจะโตขึ้นถึง 70% จากปีก่อนที่ทำได้ 853 ล้านบาท เพราะมีกำไรจากการขายสินทรัพย์เข้ากองทุนอสังหาริมทรัพย์ถึง 700-800 ล้านบาท โดยจะรับรู้ในไตรมาส 3 จากเดิมคิดเฉพาะกำไรจากการดำเนินงานจะโตขึ้น 50% 
สำหรับรายได้คาดว่าจะเติบโต 30% จากปีก่อนที่ทำได้ 1.06 หมื่นล้านบาท ซึ่งเติบโตมาก เพราะปลายปีก่อนได้รับผลกระทบจากน้ำท่วม ทำให้ยอดขายถึงเป้าหมายที่ตั้งไว้ 1.5-1.6 หมื่นล้านบาทได้ โดยแนวโน้มครึ่งปีหลังจะรับรู้รายได้จากโครงการคอนโดมิเนียม Trust ปิ่นเกล้า ประมาณกว่า 3,000 ล้านบาท
“QH ยังเป็นหุ้นที่มีการจ่ายปันผลดีเหมือนทุกปี แต่ปีนี้อาจจะมองเป็นหุ้นที่มีการเติบโตสูงด้วย” นางสุวรรณา กล่าว
ทั้งนี้ ปี 2556 รายได้น่าจะเติบโต 15-20% และบริษัทจะไม่มีการขายสินทรัพย์เข้ากองทุนอสังหาริมทรัพย์แล้ว เพราะปีนี้ขายกองทุนทั้งหมด 3 กอง สิ้นเดือน ก.ค.นี้ จัดตั้งกองทุนรวมอสังหาริมทรัพย์และสิทธิการเช่า ควอลิตี้ เฮ้าส์ โฮเทล แอนด์ เรซิเดนท์ (QHHR) มูลค่าทั้งหมด 3,360 ล้านบาทเสร็จ จะนำเงินไปชำระหนี้ 2,000 ล้านบาท ทำให้มีอัตราหนี้สินต่อทุน (ดี/อี) เหลือ 1.5 เท่า คาดว่าสิ้นปีนี้เหลือ 1.3 เท่า และภายในปี 2557 จะลงไปต่ำกว่า 1 เท่า หลังนำกำไรไปชำระหนี้